Un dels objectius de les polítiques educatives europees per al segle XXI és que tot l'alumnat assoleixi competència comunicativa en diverses llengües i sensibilitat personal vers la diversitat cultural i lingüística.
Per tal de valorar l'aprenentatge de les llengües i el seu ús en contextos de convivència i bona ciutadania, la Unió Europea es proposa estimular accions que acompanyin l'alumnat cap a l'assoliment d'un nivell de comunicació bàsic que li permeti entendre's en diverses llengües estrangeres, a més del coneixement de les llengües oficials del territori.
El Departament d'Educació, en el curs 2007-2008, vol contribuir a l'Any Internacional de les Llengües i del Diàleg Intercultural amb un impuls a la millora de l'ensenyament i l'aprenentatge de les diverses llengües en l'ensenyament de règim general, dins i fora de l'horari escolar, mitjançant accions d'immersió, integració i aprenentatge comunicatiu, en un marc d'innovació amb la incorporació de les tecnologies de la informació i la comunicació.
Per tant, aquesta nova versió del Concurs d'Oratòria vol potenciar la competència oral en diverses llengües entre els estudiants de Catalunya, mitjançant l'expressió oral en públic i la filmació de presentacions per ajudar a desenvolupar estratègies de comunicació efectives i útils en el món complex i globalitzat d'avui dia.
Aquestes llengües poden ser tant les oficials i les curriculars, com les llengües d'origen de la immigració, realitzades en activitats complementàries.
Per tot això, d'acord amb la Llei 38/2003, de 17 de novembre, general de subvencions, i amb el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a proposta de la Direcció General d'Innovació,
Aprovar les bases generals que han de regir les diferents convocatòries anuals del Concurs d'Oratòria en diverses llengües, que consten a l'annex d'aquesta Ordre.
Obrir convocatòria pública del Concurs d'Oratòria en diverses llengües, adreçat als centres educatius i a l'alumnat de nivell no universitari de Catalunya, corresponent al curs 2007-2008, que es regeix per les bases generals que consten a l'annex d'aquesta Ordre.
3.1 Destinar per al Concurs d'Oratòria en diverses llengües els imports següents:
a) Per als centres educatius: un import total màxim de 47.000,00 euros, despesa que anirà a càrrec de la posició pressupostària D/483000100/4230, del centre gestor EN07, del pressupost de la Generalitat de Catalunya per a l'any 2008.
b) Per a l'alumnat: un import total màxim de 29.520,00 euros, desglossat de la manera següents:
Per als alumnes d'educació primària, 7.440,00 euros, amb càrrec a la partida D/226130800/4240, del centre gestor EN07, del pressupost de la Generalitat de Catalunya per a l'any 2008.
Per als alumnes d'educació secundària obligatòria i postobligatòria, 22.080,00 euros, amb càrrec a la partida D/480000100/4250, del centre gestor EN07, del pressupost de la Generalitat de Catalunya per a l'any 2008.
3.2 El desglossament dels premis és el següent:
Es podran seleccionar fins a un total de 16 treballs, entre guanyadors i finalistes, d'educació primària (cicle superior), i fins a un total de 16 treballs, entre guanyadors i finalistes, d'educació secundària obligatòria i postobligatòria (batxillerat i cicles formatius), distribuïts de la següent forma:
Fins a un total de 6 premis guanyadors i fins a 10 premis finalistes per al cicle superior d'educació primària.
Fins a un total de 9 premis guanyadors i fins a 7 premis finalistes per a l'educació secundària obligatòria i postobligatòria de batxillerat i de cicles formatius.
En el cas que un premi d'alguna de les categories quedés desert, aquest es podrà acumular a les altres categories, a criteri del jurat, dins de la mateixa etapa educativa.
3.3 Els premis consistiran en el següent:
a) Per als centres educatius: els premis guanyadors rebran 2.000,00 euros cadascun, i els premis finalistes rebran 1.000,00 euros cadascun.
b) Per a l'alumnat: s'atorgarà un premi a cadascun dels guanyadors i finalistes, el qual consistirà en places en estades d'immersió a Catalunya (educació primària, cicle superior) o a l'estranger (educació secundària obligatòria i postobligatòria), en llocs i dates determinats pel Departament d'Educació, que en cap cas no es podran modificar.
El termini de presentació de sol·licituds s'iniciarà l'endemà de la publicació d'aquesta Ordre al DOGC i finalitzarà el 23 de maig del 2008.
Es delega en el director general d'Innovació la facultat per resoldre aquesta convocatòria.
Contra aquesta Ordre, que exhaureix la via administrativa, les persones interessades poden interposar recurs contenciós administratiu, davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant l'òrgan que va dictar l'acte, en el termini d'un mes a comptar de l'endemà de la seva publicació al DOGC, segons el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o qualsevol altre recurs que considerin convenient per a la defensa dels seus interessos.
El Concurs d'Oratòria en diverses llengües té per objecte identificar l'excel·lència en la competència de producció oral en llengües, seleccionant i premiant cada curs acadèmic tant els alumnes com els centres respectius.
2.1 Poden participar-hi els centres educatius de titularitat del Departament d'Educació, els de titularitat municipal i els centres educatius privats concertats, d'educació primària, secundària obligatòria i postobligatòria de Catalunya.
Els alumnes que presentin els centres educatius privats hauran d'estar cursant nivells concertats amb el Departament d'Educació.
2.2 Cada centre podrà presentar únicament un/a alumne/a per cada etapa educativa i la seva participació serà individual.
L'alumnat d'educació primària ha d'estar cursant el cicle superior.
L'alumnat d'educació secundària obligatòria pot estar cursant qualsevol curs.
L'alumnat de batxillerat i cicles formatius pot participar en les llengües que cursi en el centre o que hagi cursat en els dos cursos inmediatament anteriors.
2.3 No podrà participar en la convocatòria l'alumnat guanyador o finalista del Concurs d'Oratòria de la modalitat Orator d'edicions anteriors.
S'estableixen tres categories dins el Concurs d'Oratòria en diverses llengües:
Categoria a: discurs en català, castellà i una llengua estrangera curricular que es cursi en el centre.
Categoria b: discurs en català i en dues llengües estrangeres curriculars que es cursin en el centre.
Categoria c: discurs en català, en una llengua estrangera curricular que es cursi en el centre, i en una llengua familiar o d'origen que es dugui a terme al centre en horari extraescolar.
L'alumnat guanyador i finalista es premiarà en funció del nivell educatiu que estigui cursant.
Informació a Internet i presentació de sol·licituds
4.1 La informació sobre la convocatòria i la sol·licitud d'inscripció estaran disponibles a l'adreça electrònica http://www.xtec.cat/pap i al Sistema d'Atenció al Ciutadà.
La publicació a Internet de tota la informació sobre la convocatòria i la seva resolució, no tindrà efectes pel que fa als còmputs de terminis.
4.2 Els centres educatius que desitgin concursar hauran de presentar una única sol·licitud per etapa educativa, adreçades al Servei de Llengües (Via Augusta, 202, planta 2a, 08021 Barcelona).
4.3 La sol·licitud, juntament amb l'enregistrament, es pot presentar a la seu central del Departament d'Educació, als seus serveis territorials o a qualsevol dels llocs que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En el cas que s'opti per presentar la sol·licitud en una oficina de correus, es farà en sobre obert perquè sigui datada i segellada pel personal de correus abans de ser certificada.
4.4 El termini de presentació de sol·licituds es determinarà en cada convocatòria anual.
Els discursos han de ser originals i elaborats pels participants, i exposaran temes diferents per a cada llengua utilitzada.
5.2 El tema de participació s'inscriurà preferentment en els aspectes socioculturals segons el nivell educatiu.
Així, la temàtica i la durada de cada intervenció individual serà la següent:
Educació primària (cicle superior): festes populars, costums, formes de vida, hàbits saludables, tradicions, records biogràfics i llegendes d'arreu del món.
La durada de la intervenció serà de 2 minuts per a cada llengua.
Educació secundària obligatòria: els costums de l'adolescència, els interessos compartits i la problemàtica dels joves, les inquietuds de futur i les propostes per a fer un món millor.
La durada de la intervenció serà de 3 minuts per a cada llengua.
Educació secundària postobligatòria (batxillerat i cicles formatius): temes relacionats amb l'actualitat.
La durada de la intervenció serà de 4 minuts per a cada llengua.
5.3 L'exposició de l'alumnat s'enregistrarà en un fitxer audiovisual, i es lliurarà en suport DVD, format AVI, WMV o MOV, amb l'autorització prèvia paterna o dels tutors legals, i es lliurarà un enregistrament per cada alumne/a participant.
Serà imprescindible identificar els enregistraments, fent-hi constar: nom i etapa educativa de l'alumne/a i nom, localitat i codi del centre educatiu.
Procés de selecció dels treballs premiats
6.1 El jurat que ha de seleccionar els treballs premiats estarà constituït per:
Quatre persones de la Direcció General d'Innovació, designades pel director general d'Innovació, una de les quals actuarà com a president/a i una altra com a secretari/ària.
Un màxim de quatre representants d'institucions culturals dels països de les llengües estrangeres que s'imparteixen a l'ensenyament reglat (alemany, anglès, francès i italià), designats pel director general d'Innovació.
6.2 Per a la preselecció de l'alumnat premiat, el jurat podrà disposar de l'assessorament de professorat dels diversos nivells educatius, el qual actuarà sempre amb subjecció als criteris establerts en aquestes bases i amb la supervisió del jurat.
6.3 La selecció dels treballs guanyadors i finalistes es valorarà fins a un màxim de 100 punts segons els criteris i la puntuació següent:
El nivell de competència lingüística en l'exposició, fins a 25 punts.
La creativitat i l'originalitat en el tractament del tema, fins a 25 punts.
El domini de recursos expressius i comunicatius, fins a 25 punts.
La dificultat del tema, l'enfocament i la coherència del missatge, fins a 25 punts.
6.4 El veredicte del jurat serà inapel·lable.
6.5 Els membres del jurat, així com el professorat assessor, estan afectats per les causes d'abstenció i recusació que preveuen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
6.6 La participació en la convocatòria implica l'acceptació de les seves bases.
Resolució de la convocatòria i lliurament de premis
7.1 La resolució del concurs d'oratòria en diverses llengües es farà pública a l'adreça electrònica http://www.xtec.cat/pap.
7.2 L'acte públic de lliurament dels premis es durà a terme en el lloc i la data que serà comunicat en el seu moment als centres que tinguin treballs seleccionats.
7.3 Els centres premiats es comprometen a acompanyar a l'alumnat guanyador i finalista a l'acte de lliurament de premis.
7.4 El Departament d'Educació farà efectiva la dotació econòmica dels premis al compte bancari en què els centres educatius reben les aportacions econòmiques habituals del Departament.
Els centres hauran de justificar en el termini de l'any en curs, les despeses realitzades amb aquesta dotació econòmica, que s'haurà de destinar a l'impuls de l'oralitat en les diverses llengües.
Tots els enregistraments presentats al concurs seran destruïts si no hi ha sol·licitud de devolució en un termini màxim de sis mesos per tal que siguin lliurats a l'alumnat que ha participat en la convocatòria.
El Departament d'Educació podrà difondre els treballs guardonats en qualsevol format.
Els beneficiaris del Concurs d'Oratòria estaran obligats a facilitar tota la informació requerida per la Intervenció General de la Generalitat, la Sindicatura de Comptes o altres òrgans competents.